Nacionalni park Westland Tai Poutini

Westland (en. za „Zapadna zemlja”) ili Tai Poutini (maorski), je nacionalni park Novog Zelanda koji se prostire na 1.175 km² od najviših vrhova Južnih Alpi do divlje zapadne obale Južnog otoka. Osnovan je 1960. godine na stogodišnjicu dolaska Europljana u novozelandski distrikt Westland District (regija West Coast Region), na čijem jugu se nalazi. U NP Westland Tai Poutini nalaze se znameniti ledenjaci Franz Josef (Ka Roimata o Hinehukatere) i Fox (Te Moeka o Tuawe), slikovita jezera i gusta šuma umjerenog pojasa, ali i brojni ostaci rudarskih gradova uz obalu, nastalih tijekom zlatne groznice 1864.-65. god.; danas gradovi duhova Ōkārito, Five Mile i Gillespies. Duž glavne rasjeline (Main Divid) NP Westland Tai Poutini graniči s NP Mount Cook, s kojim, kao i s nacionalnim parkovima Mount Aspiring i Fiordland, čini cjelinu jugozapada Novog Zelanda, područje Te Wahipounamu koje se nalazi na popisu mjesta svjetske baštine u Oceaniji. Danas park pruža mogućnost lova na jelene, divokoze i planinske koze (Hemitragus), te pristup stjenovitim lovištima helikopterom. Planinarima je na usluzi staza Copland koja vodi uzvodno uz rijeku Karangarua i prolazi pored termalnih izvora Welcome Flat Hut. God. 2010., parku je dodano 4,400 ha, uglavnom područja istočno od lagune Okarito. U ovom području obitava najrjeđa vrsta kivija, kritično ugrožena vrsta Okaritski kivi. Reference H. Logan, Great peaks of New Zealand, New Zealand Alpine Club, Wellington and John McIndoe Limited, Dunedin, New Zealand, 1990. ISBN 0-86868-125-3. Vanjske veze Westland Tai Poutini National Park (en) Ostali projekti